Frp-topp: Regjeringen går med rumpa inn i fremtiden

Arbeidsministeren: Vanskelig å ta Frp seriøst

STOR VEKST: FrP mener utviklingen de siste fire årene er skremmende, men arbeidsminister Hanne Bjurstrøm mener tallene vil synke raskt i årene fremover. Grafikk: Tom Byermoen

Dagpenge-boom for østeuropeere i Norge

(VG Nett) I løpet av de siste fire årene har antall østeuropeere på dagpenger i Norge mer enn tidoblet seg. Politikerne krangler så busta fyker om årsaken.

Tim Peters

Oppdatert 18. februar 2016

Artikkelen er over åtte år gammel

I 2007 var 354 innbyggere fra 12 land i Øst-Europa og Balkan på dagpenger i Norge. I fjor var det hele 4254. Det viser tall VG Nett har hentet fra Nav.

- Dette er ganske skremmende, men dessverre ikke veldig overraskende tall, sier Fremskrittspartiets Robert Eriksson, som leder arbeids- og sosialkomiteen på Stortinget.

Østeuropeiske arbeidere er i stor grad ansatt i den norske

SKREMT AV TALLENE: FrPs Robert Eriksson. Foto: FrP

byggenæringen, og utviklingen i dagpengebruken eksploderte etter finanskrisen, da den bransjen ble spesielt hard rammet.

Toppåret var 2010, med 4587 i denne gruppen på dagpenger. Men Eriksson mener tallet på langt nær har sunket så raskt som det burde. Han hevder problemet sitter dypere enn finanskrisen:

- Jeg har i utgangspunktet ingenting imot at folk kommer hit for å jobbe. Men i den enorme strømmen av arbeidsinnvandring vi har opplevd de siste årene, så mener jeg at veldig mange er minst like interesserte i å prøve lykken på norsk velferd.

Avviser kritikken

Mens det i 2007 gikk 83 polakker på dagpenger i Norge, viser tallene VG har hentet fra Nav, at det i fjor var 34 ganger så mange - hele 2829. Men arbeidsminister Hanne Bjurstrøm deler ikke Frps bekymring over utviklingen:

- Polakkene er en av de største innvandrergruppene i Norge, og de har gjort en enorm jobb de siste årene. Vi hadde ikke hatt den samme veksten ut av krisen, uten at de hadde kommet hit og jobbet. Jeg synes det er skammelig å beskylde dem for snylting nå.

IKKE SKREMT: Arbeidsminister Hanne Bjurstrøm, fra arbeiderpartiet. Foto: Peter Lynnau/VG

Til sammenligning var det av den nest største innvandrergruppen i Norge, nemlig svensker, 716 som gikk på dagpenger. Opp fra 271 i 2007.

Arbeidsministeren vil ikke kommentere forskjellen mellom landene, fordi hun ikke har fått undersøkt detaljene grundig nok. Og Eriksson står fast på sitt:

- På disse fire årene har endringene i ting som EØS-avtalen vært små. Jeg mener disse tallene tydelig viser at ryktet om det norske velferdsparadiset sprer seg, og det gjør knepene for å utnytte systemet også, mener han.

- Regjeringen er naiv

Han peker på tall fra det regjeringsoppnevnte Brochmann-utvalget, som viser at eksporten av norske stønader, altså at mottagere tar med seg trygden ut av Norge, økte fra 2,2 milliarder til 4,3 milliarder mellom 1998 og 2008.

57 prosent av dem som eksporterte trygdeytelsene var innvandrere.

Saken fortsetter under bildet.

STRIDENS KJERNE: Tall fra SSB viser at det 1. januar 2011 var rundt 55.000 polakker i Norge. De fleste av dem jobber i byggebransjen. Det var på sammet tid nærmere 35.000 svensker i landet. Foto: Scanpix

- Vi vet at den utviklingen har fortsatt. Og imens sitter regjeringen og sier at de er klare over problemet, men ikke har tenkt å gjøre noe med det. Det er utrolig naivt, og det ser ut som de går med rumpa først inn i fremtiden.

Det er ikke en karakteristikk som Bjurstrøm setter pris på.

- Jeg får lyst til å bruke sterke ord her, men får prøve å holde meg på et litt mer sakelig nivå enn ham, sier en kraftig irritert arbeidsminister.

- Frp blander alle kort her. Østeuropeerene er her for å jobbe, og trygdeeksport er en lite relevant problemstilling. Det er egentlig helt uhørt å blande de to sakene. Jeg synes det er vanskelig å ta ham seriøst, fortsetter hun.

Bjurstrøm mener regjeringen har gjennomført tiltak som beviser at de er strengere enn Eriksson påstår:

- Vi gjør alt vi kan for at flest mulig skal jobbe, og spesielt dem som kommer hit fra utlandet. Men vi er i EØS, og må derfor følge visse regler. Men det er ingen alarmerende utvikling på eksport av trygd nå. Og når det gjelder polakkene, så mener jeg at antallet på dagpenger vil gå klart nedover fremover, i takt med at økonomien generelt forbedres.

Hva mener du om denne saken? Skriv din mening i kommentarfeltert under.

Publisert: 11.02.12 kl. 11:58 Oppdatert: 18.02.16 kl. 09:31

Les også

Mer om Finanskrisen Arbeidsledighet Politikk